Worcester F 80 Distinctiones

118 Loqui debet homo de tribus

Loqui debet homo de tribus: de seipso, de proximo, de Deo. De seipso debet loqui. Primo propriam iniquitatem in confessione ut absoluatur.

¶ Sic loquitur ergo de sua infirmitate, Job 7[:11]: *Quapropter non parcam ori meo: loquar in tribulatione spiritus*. Secundo necessitatem in oratione vt adiuuetur. Sic loquitur pauper diuiti, [1] Reg. 1[:13]: *Porro Anna loquebatur*, scilicet, pro se habenda, Psal. [38:5]: *Locutus sum in lingua mea: Notum fac mihi*. Prou. 18[:23]: *Cum obsecrationibus loquetur pauper*.

¶ Secundo debet loqui ad proximum opera malorum ad corrigendum et hoc uel punice arguendo vel secreto admonendo, Ysai. 16[:7]: *His qui lætantur super muros cocti lateris, loquimini*. Secundo exempla bonorum ad imitandum sicut recitat gesta sanctorum, joculatores probitates principium, Judith 8[:21]: *Ad eloquium[[1]](#footnote-1) vestrum corda* illorum *eri-*

/fol. 254rb/

*gite, vt memores* sitis, *quia*, etc. Tercio, premia electorum ad alium excitandum. Sic mulier bona filio tuo[[2]](#footnote-2) communando modo blandiendo. Psal. [77:1]: *Attendite popule meus, legem meam*, etc. Jer. [4:12]: *Loquar judicia mea cum eis*.

¶ De Deo debet homo loqui tria. Primo beneficia clemencie, Luc. 2[:15]: *Pastores loquebantur ad invicem*. Marc. 7[:35]: *Solutum est vinculum linguæ* huius*, et loquebatur recte*. Secundo opera potentie ut timeatur, Psal [105:2]: *Quis loquetur potentias Domini?* etc. Act. 2[:4, 11]: Loquebantur *variis linguis* apostoli *magnalia Dei*. Tercio, documenta sapientie ut cognoscatur, sic discipulis leccionem, Psal. [118:46]: *Loquebar* de *testimoniis tuis in conspectu regum*. [1] Cor. 2[:6]: *Sapientiam loquimur inter perfectos*.[[3]](#footnote-3) Sed heu quia sic aliqui modo loquuntur de Deo et de[[4]](#footnote-4) proximo, Psal. [77:19, 31]: *Male locuti sunt de Deo*. Et sequitur, *Et occidit pingues eorum*, etc. [2] Mach. 4[:1]: *Simon autem patriæ delator, male* *loquebatur* *de Onia*, qui erat bonus. Canes latrant super bonos et malos, sic tales. Ideo fugiendi ut canes, Eccli. 8[:5]: Ne *communices* viro *indocto, ne male de progenie tua loquatur*, id est, de operacione tua. Vnde Leo papa, plena sunt omnia periculis, plena laqueis; incitant cupiditates, insidiantur illecebre;[[5]](#footnote-5) blandiuntur lucra, deterrent dampna;[[6]](#footnote-6) crucient obloquencium lingue. Non sic lingua Christi, Joan. 18[:23]: *Si male locutus sum*, etc. Ideo, consideranda sunt que dicantur, id est, an famam titillent an ledant an auferant. Item, qualia dicantur vera vel falsa, notoria an occulta. Item, cui dicantur, an ei qui prius sciuit an ei qui potest corrigere et prodesse.

¶ Item, quare dicantur, id est, vtrum intencione infamandi, corrigendi, aut dampnificandi in rebus uel persona. Si igitur notoria dicantur animo compaciendi uel detestandi, non est graue. Si autem ignorantibus nec corrigere valentibus animo infamandi mortale est.

¶ Est igitur lingua mala vel dissoluta que seruit sermonibus ociosis, impudica que seruit lasciuie, magniloqua que seruit arrogancie, dolosa que seruit detraccioni. Os eorum lucutum est superbia.

¶ Superbia oris consistit in multiloquio, in vaniloquio, in prauiloquio.

¶ De primo cauendum est multiloquium, tamquam locus vbi multum est de palea pro parum

de grano, multum de folio, parum de fructu, Eccli. 20[:8]: *Qui multis verbis utitur lædet animam suam*. Nam in multiloquio non de-

/fol. 254va/

erit peccatum. Et Prou. [13:3]: *Qui inconsideratus est ad loquendum, sentiet mala*. Cato virtutem primam puta esse compescere linguam.

¶ Secundo cauendum est vaniloquium, ne per minora decidatur in maiora, quia [Eccli. 19:1]: *Qui spernit modica paulatim decidet,* etc. Et Psal. [11:3]: *Vana loquti sunt unusquisque ad proximum suum*. Sed et de hoc valde timendum est quia Matt. 12[:36]: De *omne* verbo otioso, *quod locuti fuerint homines, reddent rationem*. Intollerabile preposito esset si de quolibet grano agri debet computaret sed meritum grauius in die iudicii reddere racionem de quolibet verbo ociosa, Job 39[:34]: *Qui leviter locutus sum, respondere quid possum?* Quasi dicens, Nescio.

¶ Tercio, cauendum est a prauiloquio quia [1] Cor. [15:33]: *Corrumpunt bonos mores colloquia* prava et modicum fermentum totam massam corumpit. Et vnum pomum putridum corumpit propinqua. In signum ergo quod lingua deberet custodiri, incarcerata est infra murum dencium et infra ammurale labiorum, Eph. 4[:29]: *Omnis sermo malus non procedat* de *ore vestro.* Et Jac. 1[:19]: *Sit omnis homo velox ad audiendum, tardus ad loquendum*. Quamobrem in *Vitis patrum* abbas Agatho tribus annis portauit lapidem in ore ut addisceret taciturnitatem.

1. eloquium ] *add*. larium F 80. [↑](#footnote-ref-1)
2. tuo ] Lambeth *corr.* modo, F 80. [↑](#footnote-ref-2)
3. perfectos ] Lambeth, F 128 *corr.* paruulos F 80. [↑](#footnote-ref-3)
4. de ] *add*. est F 80. [↑](#footnote-ref-4)
5. illecebre ] Lambeth, F 128 *corr.* illisibre F 80. [↑](#footnote-ref-5)
6. dampna ] *add*. dampna F 80. [↑](#footnote-ref-6)